DESPRE CAPCANELE PE CARE NI LE ÎNTINDE 

TELEVIZORUL 

In România mass-media este o putere. Dintre mijloacele mass-media cel mai mare impact îl are televizorul. Ca 
aparat, televizorul este o invenţie a mintii omeneşti - care în sine nu este nocivă; însă modul în care el este 
folosit, cu precădere în ultimii unsprezece ani la noi si în ultimii treizeci de ani în occident, 1-a transformat în 
cea mai distructivă armă din lume - pentru suflet. 

Televiziunea are o tendinţă tot mai accelerată si mai accentuată de a nu mai îndeplini funcţia de divertisment, 
informaţie, cultură, etc, ci pe aceea de a forma un om nou, spălat de tot ce e bun. Televizorul are o lucrare 
"religioasă", o influentă spirituală de netăgăduit. El a reuşit ceea ce nu s-a mai realizat de la Turnul Babei - să 
unească toată omenirea în tot ceea ce nu este Dumnezeu. Atunci (la Turnul Babei) ca să-i oprească de la rău, 
Dumnezeu a împărţit limbile, iar astăzi, prin televizor, de la un capăt al pământului la celălalt o singură limbă 
huleşte tot ceea ce este sfânt. 

Televizorul alungă pentru totdeauna pe Dumnezeu din sufletul omului si îl înlocuieşte cu toate pornirile 
drăceşti. Televizorul nu strecoară în mod pervers în om o singură patimă, ci toate patimile mari - so domia, 
curvia, iubirea de aur si de bani, setea de sânge, hula împotriva Duhului Sfânt, egoismuL setea de putere si de 
slavă deşartă, precum si pe cele mai mici (care de fapt nu sunt deloc mici): lenea, judecarea aproapelui, 
nepăsarea, curiozitatea nefolositoare si bolnăvicioasă. Telenovelele sunt specializate în amplificarea acestei 
ultime patimi. 

Televizorul nu înghite numai indivizi, ci popoare întregi. Desigur, aparent, nu e mai păcătos un televizor decât 
un bordel, dar televizorul are totuşi o putere distructivă cu mult mai mare decât acesta, pentru că în fiecare casă 
introduce un bordel, în care intră cu uşurinţă toţi (părinţi si copii) si la orice oră. 

Omul intră în contact cu lumea prin cele cinci simţuri: văz, auz, miros, gust, pipăit. Dintre aceste simţuri, 
vederea este cea prin care intră cele mai multe imagini si informaţii. Personalitatea omului, prin facultăţi ale ei 
precum sunt: cunoaşterea, înţelegerea, memoria, imaginaţia, este foarte dependentă de ceea ce primeşte prin 
acest simt. Acesta este motivul pentru care nu ne prea ocupăm de radio, care nu are puterea de înrâurire a 
televizorului. Radioul se adresează auzului. Televizorul se adresează văzului, în primul rând, dar si auzului. 
Este mai periculos decât ziarele. Acestea se adresează si ele văzului, dar imaginile sunt nemişcătoare - par 
moarte. Imaginile de la televizor sunt vii, mişcătoare: de aîci puterea lor. 

Omul împătimit de televizor nu mai înţelege că imaginile pe care acesta i le oferă le priveşte nu la rece, ci 
acestea intră în viata lui interioară, pe care o influenţează, o modelează după chipul lor (spune-mi cu cine te 
însoţeşti, ca să-ti spun cine eşti). In timp se produce o simbioză între om si televizor, o întovărăşire în care însă 
primul este factorul pasiv, cel care primeşte orice, fără nici un discernământ. Omul devine pur si simplu un 
material care se lasă, fără să-si dea seama, prelucrat în duhul tovarăşului său, care treptat îi devine chiar si 
stăpân. Astfel televizorul devine de fapt adevăratul dumnezeu al omului, căruia i se închină, îl ascultă, îi 
slujeşte, chiar dacă privitorul este creştin botezat în numele Sfintei Treimi. Dumnezeu cu adevărat este cel cu 
care ai o legătură conştientă. Cei cărora li se pare că exagerez să facă o comparaţie între timpul pe care îl petrec 
în fata micului ecran si timpul pe care îl petrec în fata icoanei în rugăciune, între interesul si emoţia cu care 
primesc imagini cel mai adesea murdare, si formalismul cu care fac o rugăciune, prea adesea nălucită de 
imagini pătimaşe, demonice. 

Este televizorul vinovat de toate relele din lume? Oare el le-a adus? Nu. Dar el amplifică la maxim răul în lume, 
îl rafinează, îl generalizează, îi dă o putere pe care acesta nu a mai avut-o până astăzi. Răul exista si fără 
televizor, dar nu avea forţa si întinderea pe care le are în prezent. 

"Sunt oare numai rele la televizor?" 



Sunt si bune, dar atât de amestecate cu cele rele, încât nu mai sunt deci bune, în măsura în care, acceptând 
această "amestecare rea", ajung, oarecum, să le motiveze, să le gireze. Acolo unde răul e amestecat cu binele nu 
mai este locul lui Dumnezeu, ci al diavolului. Atunci când a mâncat din pom Adam a cunoscut si binele, si răul, 
dar a ajuns rob numai al răului. Un doctor ginecolog care face chiuretaje nu va scăpa de osânda lui Dumnezeu 
pentru că a ajutat pe unele femei să nască. Când pe aceeaşi conductă (ecranul televizorului) curge apă de izvor 
curată si mizeria dintrun grajd de vite, cel care se adapă de acolo, ce gust va simţi: al apei sau al bălegarului? 
Comparaţia între televizor si această conductă pare dură, dar în privinţa filmelor pornografice si a asa-numitelor 
filme "sexy" este foarte elocventă si exprimă realitatea. 



Omule care te uiţi la televizor, 
trebuie să ştii că asimilezi tot ceea ce 
vezi acolo si încet-încet vei ajunge 
si să fii ceea ce asimilezi! 

Dacă într-o revistă de patru pagini toate sunt pline de articole creştine, dar jos, pe ultima pagină, se dă un număr 
de telefon al unei linii erotice, revista aceasta este anticreştină. "Nu puteţi sluji lui Dumnezeu si lui mamona" 
(Matei 6, 24). 

"La televizor sunt si lucruri bune, noi le despărţim de cele rele". 

Ca să alegi trebuie un criteriu în funcţie de care să te orientezi în privmta binelui si a răului. Adulţii (peste 40 de 
ani), care n-au crescut cu mizeriile de la televizor, s-ar putea să aibă un criteriu în bunul lor simt. Dar dacă nu 
sunt bine ancoraţi într-o viată religioasă, vor fi si ei foarte îngăduitori în privinţa răului. Ce criteriu are însă 
generaţia tânără (sub 50 de ani) care din copilărie s-a hrănit cu filme erotice, de groază si de incredibilă 
violentă? Personalitatea adolescentului se va forma pe această temelie spurcată si şubredă. Răul si binele sunt 
amestecate în capul lui. El nu va apuca niciodată vârsta discernerii binelui de rău, pentru că n-a trăit niciodată 
numai în bine. în lumea fizică, pentru a vedea un obiect mai bine, trebuie să te apropii de el. In lumea spirituală, 
această lege este valabilă numai în cazul virtuţilor. In ceea ce priveşte păcatul, nu-1 poţi vedea decât dacă te 
distanţezi de el. Acesta este motivul pentru care Sfinţii îsi plâng păcatele si se mărturisesc păcătoşi, iar 
homosexualii se mândresc cu patima lor, fac paradă si cer drepturi. 

Televizorul nu este un singur drac, ci iadul întreg. Când a apărut televizorul marele stat major al iadului 1-a 
primit ca pe cea mai plăcută surpriză din istorie. Nu se aştepta ca însuşi omul să-i procure invenţia cea mai 
potrivită spre a-i dezvolta si finaliza toate intenţiile sale infernale. 

Televizorul este periculos nu numai pentru că ne arată rele, ci si pentru că ne învaţă să facem foarte multe feluri 
de rele, oferind chiar vaste posibilităţi de "înaltă calificare" în toate domeniile malefice. 

Dintre toate relele televizorului, două sunt cele mai mari: 

- desfrânarea 

- calomnierea, judecarea si dispreţuirea aproapelui, si prin aceasta distrugerea psihologică si sufletească a 
oricărei persoane, ca si compromiterea oricărei idei, intenţii sau instituţii benefice. 



Cum intră prin micul ecran desfrânarea în om? 

Orice imagine care apare pe retină este transmisă sufletului. Cele trei puteri ale sufletului (raţiune, sentiment, 
voinţă) sunt toate colorate potrivit imaginii primite. Imaginea "sexy" face raţiunea să treacă încet prin etapele 
următoare: la început respinge ceea ce a văzut, apoi acceptă imaginea si, în cele din urmă, o primeşte căci 
bariera, împotrivirea raţiunii a fost do borâtă de patimă. 



Simţirea, mai întâi se scârbeşte de mizeria morală de acolo, apoi este indiferentă, iar la urmă doreşte să facă 
întocmai ceea ce a văzut. 

Voinţa - nemaifîind condusă de raţiune si întărită de afectivitate, trece si ea de la împotrivire la căutarea 
desfrânării. Această trecere se face în timp, dacă omul vede mai multe filme si secvenţe cu scene pornografice. 
Biruinţa pornografiei asupra psihicului este atât la nivel conştient, cât si la nivel subconştient. în subsolurile 
fiinţei, în subconştient, videoteca pornografică creează mişcări care se ridică în conştient si constrânge pe om să 
facă unele lucruri cu o putere ( 

ică) pe care el nu o înţelege de unde provine si căreia nu i se mai poate împotrivi. De exemplu, un tânăr care 
mai înainte pe când trecea pe lângă o tarabă cu cărţi căuta romanele lui Sado veanu sau poeziile lui Eminescu, 
astăzi caută manualele chinezeşti sau indiene de iniţiere în practicile, nu arareori perverse, sexuale. Privirea 
unei femei, care înainte nu îl tulbura, astăzi trezeşte în el dorinţe josnice. Această schimbare se datorează 
acumulării pornografice din subconştientul său. întreaga sa personalitate este astfel treptat pecetluită cu 
"numărul fiarei" (Apoc. 15, 8). 

Imaginaţia este terenul în care aceste influente se văd cel mai clar. Filmele lucrează aici în două moduri: unii 
tineri, văzând de ce sunt capabili "eroii" lor, capătă complexe de inferioritate fată de sexul opus, se văd urâţi, 
incapabili de vitejii prea mari în domeniu, devin necomunicativi, închişi în sine, trişti si recurg la "derulări" 
sexuale (onanie si altele înrudite cu ea) în care n-au nevoie de partener. Alţii (bine îndoctrinaţi de filme) devin 
obsedaţi de desfrânare, incapabili de înfrânare si cu manifestări sexuale care depăşesc în perversitate Sodoma si 
Gomora. Unii ca aceştia, dacă se căsătoresc, vor spurca patul conjugal si vor aduce pe lume copii cu mari 
probleme psiho fizice. Căsătoriile în care se fac păcatele sodomice nu rezistă în timp. Dacă acestea ar fi cazuri 
izolate, răul n-ar fi asa de mare. Din păcate, aceste perversiuni, pe care Dumnezeu le-a pedepsit în Sodoma si 
Gomora cu foc din cer si ploaie de pucioasă (a se vedea cartea Facerea, capitolul 19, din Sfânta Scriptură), s-au 
extins nespus de mult. Cine a contribuit cel mai mult la această pierzătoare extindere? Televizorul, "educatorul" 
poporului nostru. 

Iată că treptat imaginea de la televizor devine viată. Treptat, imaginarul a reuşit batjocorirea si schimonosirea 
realului. Ceea ce noi am prezentat schematic mai înainte (modul în care omul este invadat si biruit de 
pornografie) ştiu si conştientizează perfect regizorii acestor filme. Dovada faptului că ştiu este însuşi rezultatul 
obţinut. Deci care este scopul acestor filme? Să facă din fiecare cetăţean al împărăţiei lui Dumnezeu (creştin 
botezat) un locuitor al Sodomei (aceasta este pecetea fiarei apocaliptice) - iar dacă va muri fără pocăinţă si un 
viitor osândit în iad. 



Dar oare de ce în primul rând desfrânare, si nu alte păcate? 

Aceasta deoarece nimic nu-1 desfigurează pe om sufleteşte atât de mult ca desfrânarea, nimic nu-1 distruge mai 
repede si mai ireversibil, nimic nu-1 scârbeşte pe Dumnezeu la un om mai mult decât păcatul acesta. Oare de 
atâtea mii de ani, de când este omenirea, au avut nevoie oamenii să fie educaţi sexual prin televizor pentru a se 
înmulţi? nicidecum. Scopul real al prezentei în fiecare film a imaginii desfrânării este de fapt cel cu totul 
contrar: distrugerea omenirii. Se ştie prea bine că desfrânarea reduce de fapt natalitatea. In bordeluri, unde este 
cea mai intensă activitate sexuală, nu se naşte nici un copil. Mamă smerită, grijulie si iubitoare, si amantă 
senzuală, rafinată si perversă sunt două feluri de însuşiri ale femeii, care se exclud. 

Iată numai un exemplu - din multe altele asemănătoare care s-ar putea da spre a arăta modul în care rafinează 
televizorul păcatul curviei. In urmă cu câteva zeci de ani filmele de dragoste, romantice, prezentau tineri care îsi 
mărturiseau sentimentele, dar în privinţa manifestărilor fizice totul se reducea la o privire caldă, la o strângere 
de mână si (sau) la o îmbrăţişare nevinovată. Apoi au apărut săruturile din ce în ce mai lungi, mai "apetisante" 
si mai dese. încet, încet au apărut femeile semiîmbrăcate, dezbrăcate si scenele erotice din ce în ce mai 
"curajoase" si mai variate. Astăzi există o adevărată artă si industrie a pornografiei (extrem de bănoasă). Răul 
nu s-a oprit aici. După 1989 s-a îndesit la noi în tară folosirea cuvântului: "homosexual". Prima reacţie a fost 
cea de scârbă. La televizor, mai întâi totul s-a redus la nişte aluzii ironice (lumea râdea pe seama lor), dar mai 



apoi cenzura conştiinţei, treptat a fost doborâtă. Apoi s-au îndesit filmele având ca personaje centrale 
homosexuali, au apărut spectacole "vesele", de divertisment si interviuri cu ei. Care este mesajul acestor 
făcături, care de care mai perfide si mai imunde, care s-a încercat a ni se inocula? Acela că, de fapt si de drept 
(?!) si ei sunt oameni ca si noi, obişnuiţi, ba chiar cu unele calităţi deosebite - fiind invocate chiar nume de 
personalităţi artistice, literare etc. -, iar pornirile lor sexuale nu sunt nici păcate, nici manifestări patologice, ci 
alternative "cumsecade" la manifestările heterosexuale. Iată cum s-a escaladat astfel o altă culme îngrozitoare a 
răului. 

Ni se sugerează că ceea ce face majoritatea este bine (spiritul de turmă), si astfel înaintarea în rău îsi continuă 
acţiunea îndobitocitoare, deşi a ajuns deja foarte departe. Au început să apară (deocamdată sporadic) si secvenţe 
cu aluzii la păcatul zoofiliei, al desfrânării cu animale care, ca si sodomia, opreşte 15 ani de la împărtăşirea cu 
Sfintele Taine pe săvârsitorii lor. Si iată cum vedem împlinindu-se, sub ochii noştri, proorocia făcută de Sfântul 
Antonie cel Mare cu aproape 1700 de ani în urmă: "Va veni vremea ca oamenii să înnebunească si când vor 
vedea pe cineva că nu înnebuneşte, se vor scula asupra lui, zicându-i că el este nebun, pentru că nu este 
asemenea lor". 

Nimeni nu poate să ajungă într-o singură zi un mare păcătos. Diavolul ştie lucrul acesta si acţionează în 
consecinţă: dărâmă treptat toate puterile bune ale sufletului si ridică în locul lor templul său. "împărăţia lui 
Dumnezeu este înlăuntrul vostru" spune Mântuitorul. Tot acolo vrea si cel rău să îsi zidească întunecata sa 
împărăţie. 

Legislaţia, câtă vreme a rămas supusă legilor divine, a fost categorică în privinţa acestui păcat: pedeapsa cu 
moartea, în Vechiul Testament; apoi, închisoarea. Acum, practica homosexuală nu mai este pedepsită de lege. 
Răul însă nu se opreşte nici aici, pentru că mai sunt bariere care trebuie să cadă. Homosexualii vor să înfieze 
copii (vă daţi seama la ce va fi supus un copil care are părinţi doi bărbaţi), vor să se căsătorească în biserică, vor 
să fîe hirotoniţi preoţi, vor legiferarea pedofiliei. Sunt o minoritate care cere drepturi care să-i permită să ajungă 
majoritate, pentru ca să poată atunci să impună noi legi, nelegiuite. în Sodoma si Gomora Dumnezeu a coborât 
foc din cer pentru că locuitorii acestor cetăţi (bogate) nu numai că făceau acest păcat, ci îi forţau pe toţi cei ce 
veneau acolo să săvârşească si ei răutatea. 

Cum se poate distruge o persoană nevinovată prin televizor 

Emisiunile calomniatoare, mincinoase, nu pot fi verificate de publicul larg. Insă aceste emisiuni creează 
atitudini ostile fată de persoana vizată. Chiar dacă după zece astfel de emisiuni mincinoase va apărea o 
emisiune care restabilieste adevărul, totuşi sămânţa răului a fost aruncată. Omul acela, înconjurat de 
neîncredere, suspiciune si duşmănie din partea celorlalţi, începe să-si piardă echilibrul lăuntric chiar dacă este 
nevinovat. Minciunile spuse despre el, acuzaţiile de care nu se poate apăra si sentimentul neputinţei îl dărâmă 
lăuntric. Nu numai oameni, dar si idei si instituţii pot fi distruse prin această metodă. Iată ce forţă au la 
îndemână cei care conduc televiziunea în România si în lume. 

Cine amendează un ziar sau un post de televiziune pentru calomnierea si umilirea unei persoane? Cine dă 
certificat de corectitudine oamenilor care lucrează în massmedia? 

Desenele animate - nevinovate numai în aparentă, au un caracter hipnotic, înrobesc sufletul copilului. Creează 
viciul privirii necontenite la televizor. Acum se uită la desene animate, iar după 12-14 ani la filme de "acţiune", 
de război, la fîlme pornografice, "sexy", de extremă violentă si de groază. In afară de aceasta, desenele animate 
de astăzi umblă tot mai vădit la modelarea unei concepţii false a copilului despre Dumnezeu si lume. In unele 
desene animate, eroul principal, "demonică", este un personaj pus pe pozne si, chiar dacă are corniţe, este 
prezentat astfel încât să devină cât mai simpatic. Potrivit învăţăturii creştine însă, demonul - chiar mic dacă este 
("demonică") - nu este decât tot un lucrător viclean al răutăţii si împreună colaborator cu fraţii săi încornoraţi 
mai mari, în urzirea de planuri meşteşugite spre pierderea neamului omenesc. 



Robotii cu ochi roşii si aripi (draci moderni) care se războiesc între ei si ucid cu aberantă cruzime, inoculează 
copiilor setea de violentă. Imaginile desenelor animate care se mişcă cu repeziciune zăpăcesc mintea copilului, 
îl fac si pe el să fie sucit, să n-aibă astâmpăr, îi răpesc dorinţa de învăţătură. Violenţa desenelor animate trece în 
realitate. în Rusia sunt astăzi 100000 de copii asociaţi în grupări ucigaşe. La noi, în România, crimele 
îngrozitoare săvârşite de unii copii i-au făcut pe responsabilii de la Televiziune să însemneze, prin buline, 
cercuri, triunghiuri si pătrate colorate, filmele nocive pentru copii. Dar aceasta este oare de ajuns spre a opri 
vizionarea acestor filme de către copii, ai căror părinţi sunt ei însisi în gravă confuzie morală, iar celor care dau 
pe post asemenea producţii cinematografice ucigătoare de suflete le vor fi de ajuns bulinele si celelalte semne 
spre a se apăra la dreapta si înfricoşata Judecată a lui Hristos? 



Trei exemple spre a arăta cum trece imaginea micului ecran în realitate 

1. In urmă cu câţiva ani a apărut la noi în tară o casetă video intitulată " Sirenele - satanismul în muzica rock ". 
Autorui acestei casete, grec de origine, fost cântăreţ rock, mărturiseşte că filosofia de viată si-a format-o pe 
când era copil, din filmele stiintifîco-fantastice, care l-au fascinat. Din aceste filme ("Războiul stelelor" si 
altele) a tras concluzia că universul este condus de două forte impersonale, a binelui si a răului, care se află într- 
un neîncetat conflict, iar valorile supreme sunt puterea, orgoliul si gloria. Autorul acestei casete video face parte 
dintre putinii înşelaţi care s-au întors la adevăr. însă câţi tineri, care în copilărie s-au "hrănit" cu "Războiul 
stelelor", n-au murit fără să ştie că Dumnezeu este unul singur si preţuieşte mai mult iubirea decât ura, smerenia 
decât mândria, iertarea decât răzbunarea! 

2. Filmele stiintifîco-fantastice au răspândit în omenire o nouă credinţă: aceea în existenta extraterestrilor. 
Nimeni astăzi nu se mai îndoieşte de existenta lor. Un ieromonah ortodox din America, Părintele Serafim Rose, 
arată în cartea sa "Ortodoxia si religia viitorului" că apariţiile extraterestre sunt de fapt experienţe mediumistice 
de natură demonică. Un fel de şedinţe de spiritism în care pământenii intră în contact cu duhurile răutăţii, pentru 
care nu este nici o greutate să ia chipul "cetăţenilor" unor alte civilizaţii. 

3. Există astăzi în lume aproximativ 1500 de "vampiri" (cei mai mulţi în America) - oameni ce dorm în 
cosciuge, beau sânge, etc. Toţi aceşti "vampiri" sunt copiii care odinioară au vizionat filmele de groază având 
ca "eroi" astfel de personaje. închipuirea lor a fost atât de marcată, încât le-a deformat total imaginea asupra 
realităţii propriei lor persoane. în loc să seconsidere si să trăiască precum oamenii, ei au ajuns să se considere si 
să trăiască efectiv ca "vampiri". 

Vrăjitoarele, al căror meşteşug este osândit si ameninţat cu grele urgii dumnezeieşti în toate paginile Sfintei 
Scripturi, astăzi îsi demonstrează abilităţile pe micul ecran, dau interviuri, îsi fac reclamă si îsi dau adresele. în 
zilele noastre oamenii nu se mai tem de Dumnezeu, ci de vrăji, nu îi mai cer ajutorul Lui, ci vrăjitoarelor, iar 
astrologia este nelipsită din programele TV, sub forma, de rătăcire si înşelare, a citirii zodiilor, atât de vehement 
condamnate de Sfânta Scriptură si de scrierile Sfinţilor Părinţi. Dar iată ce ne spune în această privinţă si Sfânta 
Scriptură: "Bărbatul sau femeia, de vor chema morţii sau de vor vrăji să moară neapărat: cu pietre să fîe ucişi, 
că sângele lor este asupra lor" (Levîtic 20, 27). "Iar partea celor necredincioşi... si fermecători... este în iezerul 
care arde, cu foc si cu pucioasă" (Apocalipsa 20, 27). 

Jocurile de noroc n-ar putea îmbogăţi atât de repede pe unii, putini, dar vicleni, pe seama altora, mulţi dar 
creduli, dacă n-ar fi televizorul. Naivul telespectator văzând premiile colosale vânturate pe micul ecran se si 
vede câştigătorul unuia dintre ele. El nu ştie că adevăraţii câştigători sunt - matematic - cei ce organizează 
jocurile. Putinii premiaţi culeg firimiturile, iar cei mai mulţi rămân cu iluziile spulberate. 



Invazia publicităţii 

în vinderea unui produs, pe piaţă, un rol important îl are reclama. Atunci când un film serial are succes la 
public, produsele cărora li se face reclama în timpul lui sunt mai bine vândute, asa încât omul care iubeşte un 



film serial "înghite" fără să vrea pe lângă acesta si produsul căruia i se face reclamă. Ce este rău în aceasta? 
Răul este că televizorul devine astfel, dintr-un mijloc de asa-zis divertisment, stăpânul întregii noastre vieţi, 
care ne porunceşte cum să ne îmbrăcăm, ce să mâncăm, cum să vorbim, cum să gândim . 

O firmă americană care comercializa cafea si-a sporit cu mult vânzările în urma apariţiei la televiziune a unui 
serial a cărui acţiune se învârtea în jurul unei ceşti de cafea. Personajele principale ale acestui serial, un tânăr si 
o tânără, au o pasiune co mună: marca de cafea comercializată de acea firmă americană. Pe măsură ce 
americanii îndrăgeau personajele acestui film le creştea si apetitul pentru cafeaua cu pricina. 

Este uimitoare răbdarea prostească de care dau dovadă unii oameni care, pe lângă un film de 45 de minute, 
înghit si 15 minute de publicitate. 

Americanizarea. Majoritatea covârşitoare a filmelor fiind americane, dau iluzia răspândirii stilului de viată 
american, străin felului nostru de a fi. Prin aceste filme se realizează de fapt o colonizare ideologică de la 
distantă, o înrobire a mentalităţii si a sensibilităţii creştine a unui întreg popor. Chiar dacă cea mai mare parte a 
americanilor sunt creştini neoprotestanti, trebuie spus că aceste filme n-au în ele nîci un fel de nuanţă creştină. 
Sunt pur si simplu păgâne si anticreştine. Occidentul, pe care l-au invadat mai demult, deja s-a debarasat de ele, 
fiind suprasaturat de neruşinarea lor, eliminându-le metodic, sistematic si rapid. 

Ştirile, care - chipurile - ar trebui să fie emisiuni mai serioase, s-au pervertit si ele. Violentele, uciderile între 
rude, morţi terifiante, incesturi, violuri umplu astăzi mai tot spaţiul lor. Oare ce fel de informaţie poate fi 
aceasta, că în cutare sat un om beat a venit acasă, a luat toporul si 1-a omorât pe tatăl său? Sau altele de acest 
gen. Aceste "ştiri" reprezentau înainte subiectul de discuţie si de bârfă al babelor de pe la sate si al celor lipsiţi 
de orice orizont spiritual si intelectual, iar astăzi se transmit la ore de maximă audientă, de oameni scoliti 
special pentru o asemenea activitate. Pe de altă parte zvonurile ("în ziua cutare va fi un cutremur devastator", 
"iarna aceasta va fi polară" etc.) terorizează, stresează pe bieţii oameni care doresc să afle ultimele noutăţi. 
Televizorul devine astfel un puternic factor de stress. 

Ne cultivăm prin televizor? Nimeni nu ajunge om de cultură pierzând timpul în fata micului ecran, ci citind 
cărţi, tocindu-si coatele. Televizorul caută cu insucces să se substituie actului de cultură; dimpotrivă, s-a 
observat că interesul pentru carte dispare la copiii ce-si petrec timpul în fata televizorului. 

Cronofagia. Chiar emisiunile aparent nevinovate (meciurile de fotbal, întrecerile sportive) au un aspect 
negativ: pierderea timpului. Fiecare clipă a vieţii omului are o valoare infinita. In timp omul câştigă sau pierde 
veşnicia. Cumplite sunt, în inconştienta si iresponsabilitatea lor, expresiile: "îmi pierd timpul cu... Mi-am 
omorât timpul cu...". 

Copiii mei nu se uită la prostii. Asa zic si cred părinţii care nu ştiu ce programe vizionează copiii în absenta 
lor, sau chiar în prezenta lor, atunci când "bătrânii" dorm. Unii copii si adolescenţi tin telecomanda în mână si 
filmul erotic se transformă într-o secundă, printr-o simplă apăsare de buton, într-un nevinovat film documentar. 

Cântecele. în marea lor majoritate sunt indecente, spurcate, aruncă în aer bunul simt, pudoarea, prin mesaje 
pornografice, îndemnuri la violentă si anarhie si refrenuri ce se lipesc imediat de mintea tânărului. Sunt posturi 
de radio si televiziune care de dimineaţa până noaptea nu transmit decât asemenea soiuri de muzică, prin care se 
demonizează mai ales mintea tinerilor (viitorii adulţi). Cu umoru-i inegalabil, în "Jurnalul fericirii", Părintele 
Nicolae Steinhardt a numit-o muzica lui "bughi-mambo-rag"... Ca si filmele, si cântecele, fiind în cea mai mare 
parte americane, produc o americanizare a poporului român si a lumii întregi. Tinerii si tinerele de pe stradă 
arată prin hainele lor cum sunt echipate starurile muzicii de astăzi. 

Cele spuse în aceste rânduri vor părea unora exagerate, unilaterale sau chiar absurde, dar în realitate răul care 
vine prin micul - asa cum este alintat el în prezent ecran este cu mult mai mare si mai greu de evaluat. Insă fiind 
de natură spirituală nu se vede nici cu luneta, nici cu microscopul si nici nu poate fi cântărit cu cântarul. 



Care este poziţia creştină fată de televizor? 

Creştinul care îsi trăieşte cu seriozitate făgăduinţele botezului ("Mă lepăd de satana si de toţi slujitorii lui si de 
toate lucrurile lui si de toată trufia lui si mă împreunez cu Hristos") va elimina cu desăvârşire din casa lui si din 
viata lui acest lucru necrestinesc. Mai ales acolo unde sunt si copii, nu există altă soluţie. 

Asa cum spune un părinte de la Mănăstirea Frăsinei, Psaltirea si Ceaslovul sunt televizorul creştinului. Cei care 
vor un adevărat "divertisment", îl pot afla curat, folositor si ziditor în "Rugăciuni de dimineaţă", si "de seară", în 
"Paraclisul Maicii Domnului", în "Acatistul Domnului nostru Iisus Hristos". Cei care vor mai mult decât aceste 
"emisiuni" să deschidă Psaltirea între orele 0-5 noaptea. Vor cunoaşte "senzaţii tari" duhovniceşti si vor avea 
negreşit trăiri cereşti, vor înţelege si experimenta cât este de adevărat cuvântul celui supranumit "Alăuta 
pocăinţei", marele dascăl al lumii si ierarh, Sfântul Ioan Gură de Aur, care spune: "Dulce este somnul, dar mai 
dulce este rugăciunea". 

încheiem delicatul si mult controversatul subiect cu o scurtă si aleasă rugăciune, nelipsită de pe buzele, din 
minţile si inimile multor evlaviosi creştini dreptmăritori în toate împrejurările vieţii de acum, vremelnice, 
pământeşti: 'Slavă îndelung răbdării Tale, Doamne, slavă iubirii Tale de oameni, Stăpâne, slavă bunătăţii 
Tale, Sfinte'. Amin. 



Extrase din "TELEVIZORUL - O NOUA CETATEA SODOMEI" de Părintele Toma 



